Nr. ..................../............................2022

# REFERAT DE APROBARE

***privind modificarea și completarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă***

Prezentul referat de aprobare este elaborat în conformitate cu prevederile
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin privind modificarea și completarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă.***

Proiectul de ordin a fost elaborat ținând cont de prevederile art. 6 lit. j) şi m) din anexa la Hotărârea Guvernului nr. 1/2006 privind aprobarea Regulamentului de organizare şi funcţionare a Administraţiei Fondului pentru Mediu, cu modificările şi completările ulterioare, în temeiul prevederilor art. 11 alin. (4) şi art. 12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, ale art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare, precum și ale art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și ale art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor și Pădurilor.

**Baza legală a proiectului de ordin supus aprobării** o constituie prevederile art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform cărora ”*Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului*”.

**Rațiunea juridică a** **proiectului de ordin supus aprobării**este determinată de necesitatea asigurării cadrului legal aplicabil în domeniul administrării fiscale a obligațiilor datorate bugetului Fondului pentru mediu, respectiv modalitățile de declarare a taxelor și contribuțiilor la Fondul pentru mediu, în contextul actual, în care la nivel european se pune un accent deosebit pe debirocratizare, simplificare legislativă și digitalizare.

Prin Ordinul viceprim-ministrului, ministrul mediului, nr. 572/2019, a fost reglementat cadrul legal necesar pentru depunerea declarațiilor privind obligațiile la Fondul pentru mediu prin mijloace electronice de transmitere la distanță. În condițiile în care, lunar, în evidența informatizată a instituției, se înregistrează și se prelucrează un număr de aproximativ 28.000 de declarații, la momentul actual, peste 75% dintre acestea sunt depuse prin mijloace electronice de transmitere la distanță. Acest procent ridicat se datorează faptului că depunerea de către contribuabili a declarațiilor privind obligațiile la Fondul pentru mediu prin intermediul mijloacelor electronice de transmitere la distanță prezintă numeroase avantaje:

* se elimină decalajul generat de timpul scurs între momentul comunicării/depunerii declarațiilor de catre contribuabili și preluarea acestora în evidența informatizată a Administrației Fondului pentru Mediu;
* se permite contribuabililor accesarea situației declarațiilor privind obligațiile la Fondul pentru mediu, actualizată în timp real;
* se elimină neconformitățile cauzate de întocmirea eronată a declarațiilor de către contribuabili, precum și situațiile care fac imposibilă prelucrarea acestora și care generează activitate suplimentară cu privire la notificarea acestora (când sunt ilizibile, conțin modificări, nu sunt întocmite cu aplicația informatică valabilă la momentul de raportare, nu sunt semnate de contribuabil etc.);
* se elimină cheltuielile efectuate de contribuabili cu listarea declarațiilor, deplasarea la sediul instituției, precum și costurile aferente transmiterii declarațiilor (poșta, curierat etc.) și se diminuează cantitatea de hârtie consumată de contribuabili cu operațiunile de declarare și împlicuire.

**În fapt,** prin actul normativ propus se asigură utilizarea exclusivă a serviciilor online pentru întocmirea și depunerea declarațiilor privind obligațiile la Fondul pentru mediu. Proiectul de ordin creează cadrul legal necesar astfel încât și declarațiile privind obligațiile la Fondul pentru mediu rectificative să poată fi depuse prin intermediul mijloacelor electronice de transmitere la distanță, împreună cu documentele justificative aferente.

Această modificare va asigura o serie de avantaje suplimentare față de cele enumerate anterior, atât pentru contribuabilii/plătitorii la bugetul Fondului pentru mediu, cât și pentru Administrația Fondului pentru Mediu:

* se reduce considerabil timpul necesar pentru analiza declarațiilor rectificative și a documentelor justificative care le însoțesc, precum și durata procesării acestora în evidența informatizată;
* se elimină cheltuielile efectuate de contribuabili cu multiplicarea documentelor justificative, precum și costurile aferente transmiterii acestora prin poșta, curierat sau deplasare la sediul instituției, și se diminuează cantitatea de consumabile (hârtie, toner etc.) utilizate de contribuabili;
* se reduce birocrația și se simplifică procedurile administrative în vederea eficientizării și îmbunătățirii serviciilor destinate mediului de afaceri și, totodată, se ameliorează interacțiunea contribuabililor/plătitorilor cu Administrația Fondului pentru Mediu;
* înregistrarea mai rapidă a declarațiilor în evidența informatizată va permite Administrației Fondului pentru Mediu să crească gradul de colectare a veniturilor la bugetul Fondului pentru mediu, prin emiterea cu celeritate a actelor administrativ fiscale de impunere, dar și a actelor de executare și a altor acte procedurale.

În concordanță cu normele de tehnică legislativă, proiectul de ordin înaintat modifică și completează Ordinul viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă, publicat în Monitorul Oficial al României, Partea I, nr. 544 din 3 iulie 2019.

Pentru motivele invocate, vă rugăm să aprobați emiterea Ordinului privind modificarea și completarea ***Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă***.

**PREȘEDINTE,**

**FÜLÖP Lóránd-Árpád**

Șef Serviciu,

Andreea Coman